«Абхъазым и сурэтыщIхэр»
Аращ фIащар КъБР-м и Лъэпкъ музейм иджыблагъэ къыщызэIуаха гъэлъэгъуэныгъэ щIэщыгъуэм. Выставкэр къызэрагъэпэщащ Абхъаз Республикэм и япэ Президент, къэрал, политикэ лэжьакIуэ Ардзинбэ Владислав и фэеплъу. Зэхыхьэр иригъэкIуэкIащ музейм и унафэщI Накуэ Феликс. Выставкэр и жэрдэмщ Абхъаз Республикэм щэнхабзэмкIэ и министр Арсалие Эльвирэ.
— ДызэрызэгурыIуам тету, Абхъаз Республикэм и сурэтыщIхэм я лэжьыгъэхэр ди музейм и пэшхэм щагъэлъагъуэ. Гу зылъыптэращи, зи IэдакъэщIэкIхэр утыку къизыхьа сурэтыщIхэм зэфIэкI инхэр яIэщ. Лэжьыгъэхэм ущеплъкIэ гурыIуэгъуэщ абхъаз художникхэм езыхэм я хъэтI зэраIэжыр, зым и сурэтхэр адрейхэм къащхьэщызыгъэкI щхьэхуэныгъэхэр зэрахэлъыр. Лэжьыгъэ щхъуэкIэплъыкIэхэр я щыхьэтщ абхъаз лъэпкъым тхыдэ гъэщIэгъуэн, щэнхабзэ къулей къызэрыдекIуэкIым. Шэч къытесхьэркъым утыку кърахьа лэжьыгъэхэр гъэлъэгъуэныгъэм кърихьэлIахэм ягу зэрыдыхьэ- нум, — жиIащ КъБР-м щэнхабзэмкIэ и министр Къумахуэ Мухьэдин зэхыхьэр къыщызэIуихым.
— Мыр Абхъаз Республикэм и сурэтыщIхэм я япэ гъэлъэгъуэныгъэкъым. Хабзэ зэрыхъуауэ, ди къуэшхэм я лэжьыгъэхэр нэхъапэхэми Налшык и музейхэм утыку къыщрахьащ. А Iуэху гуапэм зэрыпащэр фIыщ, — жиIащ КъБР-м и СурэтыщIхэм я зэгухьэныгъэм и правленэм и унафэщI Темыркъан Геннадий.
— Мы фэеплъ выставкэр зытедухуа Ардзинбэ Владислав и гъащIэмрэ и IуэхущIафэхэмрэ ди щIэблэм я щапхъэщ. Ди щIыналъэм зауэр къыщыщыхъеям абы быдэу и фIэщ хъурт Кавказым щыпсэу ди къуэшхэр къызэрыткъуэувэнур. Абхъазым и щхьэхуитыныгъэр зэфIэдгъэувэнымкIэ, текIуэныгъэр къэтхьынымкIэ ди къуэшхэм зэрызыкъытщIэвгъэкъуар зыщыдгъэгъупщэркъым. Нобэ Абхъаз щIыналъэм и теплъэм зихъуэжами, зэлъэпкъэгъухэм ди зэпыщIэныгъэр нэхъ кIащхъэ хъуркъым, зэманыр кIуэтэху абы и къарумрэ и мыхьэнэмрэ нэхъ быдэ хъууэрэ кIуэнущ», — жиIащ Абхъаз Республикэм и СурэтыщIхэм я зэгухьэныгъэм и унафэщI Амбэ Адгур.
Абхъаз Республикэм щыщ скульптор Джение Виталий кърихьэлIахэм яхутепсэлъыхьащ зауэ нэужь зэманым, Ардзинбэ Владислав и унафэкIэ, республикэм и сурэтыщI-хэм Москварэ Санкт-Петербургрэ щекIуэкIыну выставкэхэм хагъэхьэну лэжьыгъэхэр ягъэхьэзырауэ зэрыщытам. «Апхуэдэ гъэлъэгъуэныгъэхэм цIыху- бэр зэрызэкъуигъэувэм гу лъыста нэужь, къызгурыIуащ ахэр зэрыщхьэпэмрэ мыхьэнэшхуэ зэраIэмрэ. А хабзэ дахэм иджыри пытщэну ди мурадщ», — жиIащ абы.
Выставкэм къызэщIеубыдэ гъуазджэм и лэжьыгъэ 75-рэ. Ахэр Аб- хъаз Республикэм и СурэтыщIхэм я зэгухьэныгъэм и фондым щахъумэхэм ящыщщ. Апхуэдэхэщ декоративно-прикладной гъуазджэм и живописыр, графикэр, керамикэр, скульптурэр. Абыхэм къыщыгъэлъэгъуащ Абхъазым и щIыуэпс къулеймрэ дыгъэпс щIыналъэм и дахагъэр зэрытелъыджэмрэ. Псэр зыгъэгуфIэ лэжьыгъэхэм ущеплъкIэ, къапкърыкI хуабагъэм дыгъэм хуэдэу узыщIашэ. Апхуэ-диз дахагъэ щызэхэухуэ- на сурэтхэм укъыхураджэ Абхъаз щIыналъэм зы-щуплъыхьыну, зэ нэхъ мыхъуми а щIыпIэм зыгъэпсэхуакIуэ кIуэну къызыхуихуам иджыри три-гъэзэжыну гукъыдэжрэ дэрэжэгъуэрэ кърат. Лэжьыгъэхэр зи Iэдакъэ къыщIэкIа сурэтыщIхэу Авидзбэ зэадэзэкъуэхэу Хутэрэ Тимуррэ, Адлейбэ Амиран, Джение Виталий, Ампар Адгур, Габлие Руслан, Цвижбэхэ Виссарионрэ Сергейрэ, Ласурие Беслъэн, Зарандие Ота- ри, Атейбэ Галинэ, Хурхумал Валентинэ, Бигуаа Мадинэ сымэ къагъэлъэгъуащ Абхъазым щыпсэухэмрэ и щIыуэпсымрэ хуаIэ лъагъуныгъэ иныр, щIыпIэм и теплъэм игъуэта зэхъуэкIыныгъэхэр, нэгъуэщIхэри. Сурэтхэр щыхьэт тохъуэ республикэм и щIыуэпсыр гъэм и сыт хуэдэ зэманми зэрыда-хэм. Псом хуэмыдэу Iэзэу художникхэм къагъэлъэгъуащ бжьыхьэ дыщафэм и курыхыр зыпэпщI хъун зэрыщымыIэр. А дахагъэхэр зылъагъухэр фIым, гуапагъэм хуагъэуш, лэжьыгъэхэм ящIэлъ хуабагъэм цIыхухэм я псэм зрагъэужь.
Абхъаз Республикэм и лIыкIуэхэм фIыщIэ хуащIащ гъэлъэгъуэныгъэр къызэзыгъэпэщахэм.
ТЕКIУЖЬ Заретэ.
Сурэтыр Къарей Элинэ трихащ.
